ระเบียบธนาคารแห่งประเทศไทย

ว่าด้วยการโอนกรรมสิทธิ์พันธบัตรทางบัญชีและการจัดการชําระราคาพันธบัตร

พ.ศ.2542

-----------------------------------------------

          เพื่อพัฒนาตลาดรองพันธบัตรและอํานวยความสะดวกในการโอนกรรมสิทธิ์ในพันธบัตรและชําระราคาพันธบัตร ธนาคารแห่งประเทศไทยจึงวางระเบียบไว้ดังนี้


ข้อ ๑ ให้ยกเลิกระเบียบธนาคารแห่งประเทศไทยว่าด้วยการเก็บรักษาพันธบัตรเพื่อการโอนกรรมสิทธิ์ระหว่างสมาชิก พ.ศ.2539 ลงวันที่ 4 เมษายน 2539


ข้อ ๒ ในระเบียบนี้

          "ธนาคาร" หมายถึง ธนาคารแห่งประเทศไทย

          "สมาชิก" หมายถึง บุคคลที่มีกรรมสิทธิ์ในพันธบัตรที่ธนาคารแห่งประเทศไทยเป็นนายทะเบียนและตัวแทนการจ่ายเงิน

          "พันธบัตร" หมายถึง พันธบัตรซึ่งธนาคารแห่งประเทศไทยเป็นนายทะเบียนและตัวแทนการจ่ายเงิน

          "บัญชีพันธบัตร" หมายถึง บัญชีแสดงรายละเอียดพันธบัตรที่สมาชิกเป็นผู้ทรงกรรมสิทธิ์

          "บัญชีเงินฝาก" หมายถึง บัญชีเงินฝากที่ธนาคารแห่งประเทศไทย

          "ตัวแทนสมาชิก" หมายถึง ผู้มีบัญชีเงินฝากที่ธนาคารแห่งประเทศไทย และตกลงยินยอมเป็นผู้จ่ายเงิน หรือรับเงิน เพื่อชําระหรือรับชําระราคาพันธบัตรแทนสมาชิกตามที่สมาชิกนั้นมอบหมาย


ข้อ ๓ สมาชิกที่ประสงค์ที่จะได้รับประโยชน์ตามระเบียบนี้จะต้องปฏิบัติดังต่อไปนี้

          3.1 ทําหนังสือแสดงความตกลงตามแบบที่แนบ เพื่อผูกพันตามระเบียบนี้

          3.2 ทําหนังสือมอบอํานาจตามแบบที่แนบ เพื่อให้ผู้รับมอบอํานาจทําหน้าที่ติดต่อกับธนาคารเพื่อแจ้งการโอนกรรมสิทธิ์ในพันธบัตร การลงนามในหนังสือโอนกรรมสิทธิ์พันธบัตรและหนังสือรับโอนกรรมสิทธิ์พันธบัตรตามแบบที่แนบ การโอนเงินจากบัญชีเงินฝากเพื่อชําระราคาพันธบัตรและการนําเงินจากการรับชําระราคาพันธบัตรเข้าบัญชีเงินฝาก และเพื่อการรับแจ้งจากธนาคาร

          3.3 ทําหนังสือขอส่งมอบพันธบัตรตามแบบที่แนบ เพื่อมอบพันธบัตรที่สมาชิกมีกรรมสิทธิ์และปราศจากภาระผูกพันเก็บรักษาไว้ที่ธนาคาร รวมทั้งหนังสือขอรับคืนพันธบัตรตามแบบที่แบบเมื่อประสงค์จะถอนพันธบัตรคืน

          3.4 ทําหนังสือแสดงความยินยอมตามแบบที่แนบ ยินยอมให้ธนาคารนําเงินเข้าบัญชีเงินฝากหรือหักเงินออกจากบัญชีเงินฝากตามราคาพันธบัตรที่โอนหรือรับโอนกรรมสิทธิ์ระหว่างสมาชิก

          3.5 ทําหนังสือแสดงความยินยอมของตัวแทนสมาชิกตามแบบที่แนบ ยินยอมให้ธนาคารนําเงินเข้าบัญชีเงินฝาก หรือหักเงินออกจากบัญชีเงินฝาก เพื่อชําระราคาพันธบัตรที่โอนหรือรับโอนกรรมสิทธิ์ระหว่างสมาชิก


ข้อ ๔ การโอนกรรมสิทธิ์ในพันธบัตรทางบัญชี

          4.1 กรณีสมาชิกประสงค์โอนกรรมสิทธิ์ในพันธบัตรอย่างเดียว

                    4.1.1 เมื่อมีการตกลงระหว่างสมาชิกในเรื่องการโอนกรรมสิทธิ์พันธบัตร สมาชิกผู้โอนและสมาชิกผู้รับโอนต้องแจ้งให้ธนาคารทราบ โดยส่งหนังสือโอนกรรมสิทธิ์พันธบัตรและหนังสือรับโอนกรรมสิทธิ์พันธบัตรตามแบบที่แนบ ซึ่งผู้มีอํานาจลงนามได้ลงนามเรียบร้อยแล้วทางโทรสาร และส่งต้นฉบับหนังสือโอนกรรมสิทธิ์พันธบัตรและหนังสือรับโอนกรรมสิทธิ์พันธบัตรถึงธนาคารภายในเวลา 10.00 น. ของวันทําการถัดจากวันที่แจ้ง เว้นแต่กรณีที่ตกลงให้กรรมสิทธิ์ในพันธบัตรโอนไปยังสมาชิกผู้รับโอนในวันที่แจ้ง ให้ส่งต้นฉบับหนังสือโอนกรรมสิทธิ์พันธบัตรและหนังสือรับโอนกรรมสิทธิ์พันธบัตรถึงธนาคารภายในเวลา 15.30 น. ของวันที่แจ้ง

การแจ้งให้ธนาคารทราบทางโทรสารตามวรรคหนึ่ง ให้สมาชิกแจ้งระหว่างเวลา 9.00 น.ถึง 15.00 น. ในวันทําการธนาคาร

                    4.1.2 เมื่อธนาคารตรวจสอบหนังสือโอนกรรมสิทธิ์พันธบัตรและหนังสือรับโอนกรรมสิทธิ์พันธบัตรที่ส่งทางโทรสารกับต้นฉบับของสมาชิกแล้ว เห็นว่าถูกต้องตรงกัน และบัญชีพันธบัตรของสมาชิกผู้โอนกรรมสิทธิ์มียอดเพียงพอสําหรับการโอนแล้ว ธนาคารจึงจะดําเนินการจดทะเบียนโอนกรรมสิทธิ์ในพันธบัตรให้

          4.2 กรณีสมาชิกประสงค์โอนกรรมสิทธิ์ในพันธบัตร และให้มีการชําระราคาพันธบัตรจากบัญชีเงินฝากของสมาชิกที่ธนาคารหรือบัญชีเงินฝากของตัวแทนสมาชิก

                    4.2.1 เมื่อมีการตกลงระหว่างสมาชิกในเรื่องการโอนกรรมสิทธิ์พันธบัตร สมาชิกผู้โอนและสมาชิกผู้รับโอนต้องแจ้งให้ธนาคารทราบ โดยส่งหนังสือโอนกรรมสิทธิ์พันธบัตรและรับชําระราคาพันธบัตร หนังสือรับโอนกรรมสิทธิ์พันธบัตรและชําระราคาพันธบัตรตามแบบที่แนบ ซึ่งผู้มีอํานาจลงนามได้ลงนามเรียบร้อยแล้วทางโทรสาร และส่งต้นฉบับหนังสือโอนกรรมสิทธิ์พันธบัตรและรับชําระราคาพันธบัตร ต้นฉบับหนังสือรับโอนกรรมสิทธิ์พันธบัตรและชําระราคาพันธบัตร ถึงธนาคารภายในเวลา 10.00 น. ของวันทําการถัดจากวันที่แจ้ง เว้นแต่กรณีที่ตกลงให้กรรมสิทธิ์ในพันธบัตร โอนไปยังสมาชิกผู้รับโอนในวันที่แจ้ง ให้ส่งต้นฉบับหนังสือโอนกรรมสิทธิ์พันธบัตรและรับชําระราคาพันธบัตรและต้นฉบับหนังสือรับโอนกรรมสิทธิ์พันธบัตรและชําระราคาพันธบัตร ถึงธนาคารภายในเวลา 15.30 น. ของวันที่แจ้ง

          การแจ้งให้ธนาคารทราบทางโทรสารตามวรรคหนึ่ง ให้สมาชิกแจ้งระหว่างเวลา 9.00 น. ถึง 15.00 น. ในวันทําการธนาคาร

                    4.2.2 เมื่อธนาคารตรวจสอบหนังสือโอนกรรมสิทธิ์พันธบัตรและรับชําระราคาพันธบัตรหนังสือรับโอนกรรมสิทธิ์พันธบัตรและชําระราคาพันธบัตรที่ส่งทางโทรสารกับต้นฉบับของสมาชิกแล้วเห็นว่าถูกต้องตรงกัน และบัญชีพันธบัตรของสมาชิกผู้โอนกรรมสิทธิ์มียอดเพียงพอสําหรับการโอนแล้วธนาคารจะตรวจสอบจํานวนเงินในบัญชีเงินฝากของสมาชิกผู้รับโอนกรรมสิทธิ์หรือของตัวแทนสมาชิก หากจํานวนเงินในบัญชีเงินฝากมีจํานวนเพียงพอที่ชําระราคาพันธบัตรตามราคาที่ซื้อขายกัน ธนาคารจะดําเนินการหักเงินในบัญชีเงินฝากนั้น และนําเงินเข้าบัญชีเงินฝากของสมาชิกผู้โอนกรรมสิทธิ์พันธบัตรหรือของตัวแทนสมาชิก พร้อมกับดําเนินการ จดทะเบียนโอนกรรมสิทธิ์ในพันธบัตรให้

          ในกรณีเอกสารที่ส่งทางโทรสารกับต้นฉบับไม่ถูกต้องตรงกัน หรือในกรณีบัญชีพันธบัตรของสมาชิกผู้โอนกรรมสิทธิ์มียอดไม่เพียงพอสําหรับการโอน หรือในกรณีที่เงินในบัญชีเงินฝากของสมาชิกหรือของตัวแทนสมาชิกมีจํานวนไม่เพียงพอที่จะชําระราคาพันธบัตร ซึ่งอาจมีสาเหตุจากสมาชิกอื่นมีเงินไม่เพียงพอที่จะชําระราคาพันธบัตรให้กับตนได้ก่อนภายใต้ระเบียบนี้ ให้ถือว่าไม่มีการโอนกรรมสิทธิ์ในพันธบัตร และธนาคารจะแจ้งให้สมาชิกผู้โอนกรรมสิทธิ์และสมาชิกผู้รับโอนกรรมสิทธิ์ทราบในวันนั้นภายในเวลา 16.30 น.


ข้อ ๕ สมาชิกผู้โอนกรรมสิทธิ์พันธบัตรต้องชําระค่าธรรมเนียมการโอนกรรมสิทธิ์พันธบัตรและค่าธรรมเนียมการจัดการชําระราคาพันธบัตรในอัตราที่ธนาคารกําหนด


ข้อ ๖ ธนาคารจะจัดส่งบัญชีพันธบัตรแสดงรายละเอียดพันธบัตรที่สมาชิกมีอยู่ ณ วันที่เปลี่ยนแปลง และ ณ สิ้นวันทําการสุดท้ายของเดือนมิถุนายนและธันวาคมให้แก่สมาชิก


ข้อ ๗ สมาชิกไม่สามารถดําเนินการตามข้อ 4 ไว้ ในระยะเวลา 15 วันก่อนวันถึงกําหนดชําระคืนต้นเงินกู้ของพันธบัตรนั้นๆ


ข้อ ๘ ธนาคารจะจ่ายดอกเบี้ยของพันธบัตรในแต่ละงวดให้แก่สมาชิกผู้มีพันธบัตรนั้นอยู่ในบัญชีพันธบัตร ณ เวลาที่เริ่มต้นทําการงานในวันแรกแห่งระยะเวลา 10 วันก่อนวันถึงกําหนดชําระดอกเบี้ย


ข้อ ๙ ธนาคารจะถือว่าสมาชิกเป็นผู้ทรงกรรมสิทธิ์ในพันธบัตรที่ปรากฏอยู่ในบัญชีพันธบัตรของตนโดยปราศจากภาระผูกพันใด ๆ


ข้อ ๑๐ ในกรณีที่สมาชิกประสงค์จะขอรับพันธบัตรคืน จะต้องแจ้งความจํานงล่วงหน้าอย่างน้อย 3 วันทําการ


ข้อ ๑๑ ธนาคารไม่รับผิดชอบในความเสียหายทั้งทางตรงและทางอ้อมที่เกิดจากการที่สมาชิกไม่สามารถโอนหรือรับโอนกรรมสิทธิ์ในพันธบัตร หรือไม่สามารถชําระหรือรับชําระราคาพันธบัตรตามเวลาที่กําหนดภายใต้ระเบียบนี้ได้ ไม่ว่าจะด้วยสาเหตุใดก็ตาม


ข้อ ๑๒ ธนาคารสงวนสิทธิ์ที่จะไม่ดําเนินการจดทะเบียน โอนกรรมสิทธิ์พันธบัตรและจัดการชําระราคาพันธบัตรให้กับสมาชิกที่ฝ่าฝืนหรือไม่ปฏิบัติตามข้อใดข้อหนึ่งแห่งระเบียบนี้ หรือมีพฤติการณ์ไม่เป็นไปตามเจตนารมณ์ของระเบียบ หรือมีเหตุไม่สมควรประการอื่น

          ให้ใช้ระเบียบนี้ตั้งแต่วันที่ 18 มกราคม 2542 เป็นต้นไป


ผู้มีอํานาจลงนาม - ประกาศ ณ วันที่ 24 ธันวาคม 2541

 

(ม.ร.ว.จัตุมงคล โสณกุล)

ผู้ว่าการ

ธนาคารแห่งประเทศไทย